Subjectes obligats i condicions de la relació electrònica
Publicitat i informació als interessats
Impossibilitat material del subjecte obligat per a realitzar les comunicacions electròniques.
L'entrada en vigor de la Llei 39/2015, d'1 d'octubre, de procediment administratiu comú de les administracions públiques, ha suposat un gran repte de transformació digital per a aquestes.
Una de les novetats amb més impacte per a la ciutadania és l'obligació d'un determinat col·lectiu de subjectes a relacionar-se electrònicament amb les administracions públiques.
Per mitjà de la Llei 29/2010, del 3 d'agost, de l'ús dels mitjans electrònics al sector públic de Catalunya, les administracions públiques catalanes van establir les bases comunes de tot el sector públic de Catalunya per a assolir el repte de la transformació digital.
En aquest sentit, l'Administració de la Generalitat ha prioritzat el desenvolupament de tots els serveis necessaris per a garantir els drets de les persones en l'ús dels mitjans electrònics en les seves relacions amb els òrgans de l'Administració de la Generalitat posant a la seva disposició els serveis i les plataformes necessaris per a la tramitació electrònica.
Des de l'entrada en vigor de la Llei 39/2015, d'1 octubre, l'Administració de la Generalitat ha dedicat grans esforços a impulsar la creació i el desenvolupament de serveis i tràmits electrònics, especialment pel que fa als adreçats als col·lectius que l'article 14.2 de la Llei 39/2015 estableix com a subjectes obligats a la tramitació electrònica.
L'objectiu d'aquest desenvolupament és assolir, amb la plena vigència de la Llei 39/2015, d'1 d'octubre, que aquests col·lectius disposin de tots els serveis i les eines necessaris per acomplir amb plenes garanties aquesta obligatorietat.
Un dels àmbits amb més impacte és el que desenvolupa l'activitat econòmica, en què l'Administració digital esdevé un element imprescindible per afavorir la competitivitat millorant l'eficiència i l'eficàcia en la tramitació dels procediments administratius adreçats a aquest col·lectiu.
El Decret 56/2009, de 7 d'abril, per a l'impuls i el desenvolupament dels mitjans electrònics a l'Administració de la Generalitat, estableix, a l'article 13, que mitjançant una ordre i per causes objectives justificades, es pot imposar l'obligació d'utilitzar només mitjans electrònics a persones jurídiques, públiques o privades o col·lectius de persones físiques, per a les comunicacions amb l'Administració de la Generalitat i el seu sector públic institucional.
Per a l'establiment d'aquesta obligatorietat, cal assegurar sempre que, per raó de la seva capacitat econòmica o tècnica, dedicació professional o altres motius acreditats, tinguin garantits l'accés i la disponibilitat dels mitjans electrònics necessaris.
En aquest sentit, la Llei 39/2015, d'1 d'octubre, determina que els col·lectius amb les capacitats i garanties necessàries per a establir l'obligatorietat de la comunicació electrònica són els establerts a l'article 14.2 d'aquesta norma bàsica.
En relació amb altres col·lectius, cal considerar que els treballadors per compte propi, els anomenats autònoms, com a empresaris individuals i professionals, són assimilables al col·lectiu empresarial en l'àmbit dels serveis de tramitació pel que fa a l'obligatorietat de la comunicació electrònica amb l'Administració.
En aquest sentit, d'acord amb l'article 14.3 de la Llei 39/2015, d'1 d'octubre, les administracions poden establir l'obligació de relacionar-se amb elles a través de mitjans electrònics per a determinats procediments i per a certs col·lectius de persones físiques que per raó de la seva capacitat econòmica, tècnica, dedicació professional o altres motius quedi acreditat que tenen accés i disponibilitat dels mitjans electrònics necessaris, supòsit aplicable al col·lectiu d'empresaris individuals que es regula en aquesta Ordre.
Per tot això, mentre no sigui plenament efectiva l'obligatorietat de relacionar-se electrònicament amb les administracions públiques dels col·lectius prevista en l'article 14.2 de la Llei 39/2015, d'1 d'octubre, i en la mesura que l'Administració de la Generalitat està desenvolupant el compliment de les obligacions establertes en aquesta Llei pel que fa a la tramitació electrònica dels procediments administratius, es requereix una implantació homogènia amb l'establiment d'un sistema transversal que permeti una posada en funcionament àgil i progressiva dels serveis electrònics destinats a aquests col·lectius.
Així mateix, s'hi estableix l'obligació de la tramitació electrònica de col·lectius de persones físiques que per raó de la seva capacitat econòmica, tècnica, dedicació professional o altres motius acreditats poden ser objecte d'una relació electrònica obligatòria.
L'objectiu d'aquesta Ordre és establir les condicions necessàries per garantir la posada en funcionament d'un servei de tramitació electrònica obligatòria de forma homogènia en l'àmbit de l'Administració de la Generalitat i el seu sector públic institucional, que garanteixi l'efectiu compliment dels drets i deures en relació amb l'ús obligatori d'aquest canal.
Per tot això, a proposta de la Direcció general de Modernització i Innovació de l'Administració,
Les condicions establertes en aquesta Ordre s'han d'aplicar a:
a) L'Administració de la Generalitat de Catalunya, els seus organismes autònoms i entitats autònomes, les entitats de dret públic vinculades o dependents i els ens en què la Generalitat participa, directament o indirectament, en el 100% del seu capital o fons patrimonial.
b) Les entitats de dret privat vinculades o dependents de les administracions públiques, quan exerceixin potestats administratives.
Amb caràcter previ a la posada en funcionament del tràmit o servei, mitjançant la publicació establerta a l'article 4 d'aquesta Ordre, es determinen els elements de la tramitació següents:
–Identificació del tràmit o tràmits que es posen a disposició.
–Identificació del col·lectiu o col·lectius obligats al tràmit o tràmits.
–Eines i plataformes que els subjectes obligats han d'emprar per a la presentació de sol·licituds, escrits i comunicacions.
–Eines per a la identificació i signatura de la persona interessada.
–Sistema d'accés a les notificacions electròniques.
–Sistema de consulta i seguiment de la tramitació.
–Previsió dels sistemes substitutoris en cas d'interrupció dels serveis i plataformes de tramitació.